BANPU ทุ่ม 5.3 พันล้าน ลุยกองทุน “เฮลท์แคร์” สหรัฐ มุ่งธุรกิจแพทย์-ยา
BANPU ส่งบ.ลูก “Banpu Ventures” ทุ่ม 5.3 พันล้านบาท ลงทุนกองทุน Healthcare สหรัฐ มุ่งเน้นไปยังกลุ่มธุรกิจทางการแพทย์และยา รวมถึงการดูแลรักษาสุขภาพ มีศักยภาพในการให้ผลตอบแทนที่ดีในระยะยาว 
BANPU ส่งบ.ลูก “Banpu Ventures” ทุ่ม 5.3 พันล้านบาท ลงทุนกองทุน Healthcare สหรัฐ มุ่งเน้นไปยังกลุ่มธุรกิจทางการแพทย์และยา รวมถึงการดูแลรักษาสุขภาพ มีศักยภาพในการให้ผลตอบแทนที่ดีในระยะยาว
5 ก.ค. 2565

บริษัท บ้านปู จำกัด (มหาชน) หรือ BANPU กล่าวว่า บริษัท Banpu Ventures Pte. Ltd. ซึ่งเป็นบริษัทย่อยของบริษัทที่ถือหุ้นในสัดส่วน 100% ได้ลงทุนในกองทุน Healthcare ประเทศสหรัฐอเมริกา ผ่านการลงทุนในกองทุน Public US based healthcare investment fund ในรูปแบบ Founding limited partner เป็นจำนวน 150 ล้านเหรียญสหรัฐฯ (เทียบเท่าประมาณ 5,298 ล้านบาท)
โดยกองทุนนี้จะเน้นลงทุนในหุ้นทางการแพทย์และการดูแลรักษาสุขภาพ ซึ่งจะมุ่งเน้นไปยังกลุ่มธุรกิจยา (Biopharma) ที่มีการพัฒนาเทคโนโลยีมุ่งเน้นคุณภาพการผลิตครอบคลุมไปถึงการแพทย์แบบจำเพาะบุคคล (personalized medicine) เพื่อการรักษาได้อย่างมีประสิทธิภาพและเหมาะสมกับสภาวะด้านสุขภาพของผู้บริโภคแต่ละบุคคล ซึ่งรูปแบบของผลิตภัณฑ์และบริการทางสุขภาพลักษณะดังกล่าวสอดคล้องกับแนวโน้มความต้องการใช้บริการทางสุขภาพในอนาคต
โดยเฉพาะที่ประเทศที่มีความก้าวหน้าในด้านนวัตกรรมทางการแพทย์เช่นประเทศสหรัฐอเมริกา จากการที่ธุรกิจด้านสุขภาพในสหรัฐอเมริกาเป็นตลาดที่ใหญ่มีอัตราการเติบโตสูง อีกทั้ง มีการพัฒนาเทคโนโลยีต่างๆ อย่างต่อเนื่อง จึงถือเป็นธุรกิจที่มีแนวโน้มที่ดี มีศักยภาพในการให้ผลตอบแทนที่ดีในระยะยาว
สำหรับการลงทุนในครั้งนี้เป็นส่วนหนึ่งของการวางรากฐานเพื่อเปิดโอกาสให้เรียนรู้พัฒนาความเชี่ยวชาญในสาขาธุรกิจใหม่ๆ นำไปสู่แผนสร้างพอร์ตธุรกิจที่หลากหลายมากขึ้นในอนาคต โดยเริ่มมองหาโอกาสการเติบโตไปสู่ภาคธุรกิจที่อยู่นอกเหนือจากกลุ่มพลังงาน นับเป็นพัฒนาการเชิงกลยุทธ์อีกก้าวหนึ่งเพื่อหาโอกาสสร้างมูลค่าเพิ่มควบคู่ไปกับแผนการเติบโตของฐานธุรกิจด้านพลังงานในปัจจุบัน